Derrick Rose

Derikas Martelas Rose’as (; g. 1988 m. spalio 4 d.) – JAV krepšininkas, įžaidėjas. 2008 metų NBA naujokų biržoje klubo Čikagos „Bulls“ pašauktas pirmuoju numeriu ir sezonui pasibaigus pripažintas NBA Metų naujoku.

2016 m. birželio mėnesį iškeistas į Niujorko „Knicks“ ekipą. Po sezono su Niujorko klubu, 2017 m. liepos 25 d. Rose pasirašė vienerių metų kontraktą su Klivlando  „Cavaliers“ ekipa. 2018 m. vasario 8 d. žaidėją įsigijo Jutos „Jazz“ ekipa, tačiau po dviejų dienų buvo paleistas iš komandos.2018 m. kovo 8 d. žaidėjas pasirašė sutartį su Minnesota ,,Timberwolves" komanda iki sezono pabaigos. 2019 m. birželio 30 d. pasirašė dvejų metų sutartį su Detroit "Pistons" ekipa.

Karjera 

D. Rose gimė 1988 m. Čikagoje, o krepšinio išmoko iš savo vyresnių brolių. Mokydamasis Čikagos Simeon akademijoje jis laimėjo du šalies čempionų titulus. Jau tuomet Rose skautai vadino vienu perspektyviausių savo kartos įžaidėjų. 2007–2008 m. Rose žaidė už Memfio universiteto komandą ir NCAA čempionate užėmė antrąją vietą.

Po metų praleistų NCAA čempionate Rose perėjo į NBA. Žaidėją pirmuoju šaukimu pasirinko Čikagos „Bulls“ ekipa. Nuo to laiko su Čikagos ekipa Rose kasmet pasiekdavo atkrentamąsias varžybas. 2011 m. jis tapo naudingiausiu NBA žaidėju ir tapo jauniausiu krepšininku, pelniusiu šį apdovanojimą. Rose ir Michael Jordan yra vieninteliai Čikagos komandos žaidėjai tapę naudingiausiais visoje lygoje.

NCAA skandalas 
Po NCAA finalo praėjus mėnesiui Memfio universitetas gavo oficialų lygos laišką, kuriame teigiama, jog atlikus tyrimus išaiškėjo, kad D. Rose neturėjo teisės astovauti universiteto komandai dėl neteisingų testų, atliktų Simeon akademijoje. Dar po kelių mėnesių NCAA nusprendė nubausti Memfio universiteto komandą ir pašalinti ją iš 2008 m. finalo dalyvių. Vėliau buvo patvirtinta, kad D. Rose brolis kelis kartus sezono metu nemokamai skrido su komanda į svečių rungtynes. Tai taip pat atsiliepė NCAA tyrimui ir nustatytoms nuobaudoms komandai.

NBA karjera

2008–2009 m. sezonas: metų naujokas 

Žaidėją pirmuoju šaukimu 2008 m. pasirinko Čikagos „Bulls“ ekipa. Rose tapo pirmu Čikagos naujoku nuo M. Jordan laikų pirmose 10 rungtynių pelniusiu po 10 ir daugiau taškų. Po savo pirmojo sezono Rose tapo lygos naujoku.

2009–2010 m. sezonas 
2009–2010 m. sezone Rose gerino savo statistinius rodiklius ir pelnydavo po 20,8 taškų per rungtynes. 2010 m. sausio mėnesį ESPN paskelbė, kad Rose tapo ketvirtu pagal marškinėlių pardavimus visoje lygoje.

2010–2011 m. sezonas: naudingiausias lygos žaidėjas 

2010–2011 m. sezone Rose pelnydavo po 25 taškus per rungtynes (geriausias rezultatas karjeroje). Po reguliaraus sezono, kurį Čikagos ekipa baigė pirmoje lygos vietoje (62 pergalės ir 20 pralaimėjimų), Rose buvo paskelbtas naudingiausiu lygos žaidėju. Jis tapo jauniausiu žaidėju (būdamas 22 metų) ir vos antru „Bulls“ ekipos žaidėju (po M. Jordan) laimėjusių šį titulą.

Atkrentamosiose varžybose „Bulls“ pirmame rate 4-1 nugalėjo Indianos „Pacers“, pusfinalyje 4-2 Atlantos „Hawks“, o konferencijos finaluose 1-4 nusileido Majamio „Heat“.

2011–2012 m. sezonas: trauma atkrentamosiose varžybose 
2011 m. gruodį Rose 5 metams pratęsė kontraktą su „Bulls“ už 94,8 milijonus dolerių. Antrus metus iš eilės Rose buvo išrinktas į NBA visų žvaigždžių rungtynes. Amerikietis sulaukė daugiausiai balsų po Dwight Howard.

Pirmose atkrentamųjų varžybų rungtynėse su Filadelfijos „76ers“ ekipa Rose patyrė kelio traumą bandydamas pašokti metimui. Po traumos žaidėjas iš karto buvo išneštas iš aikštelės. Po rungtynių atlikus tyrimus išaiškėjo, kad trauma rimta ir žaidėjas negalės žaisti visą likusį sezoną. 2012 m. gegužės 12 d. Rose buvo atlikta kelio operacija. Pasak operaciją atlikusių gydytojų tokios traumos gyja apie 8–12 mėnesių.

2012–2013 m. sezonas: atsigavimas po traumos 
2013 m. sausį Rose pradėjo pilnų apkrovų treniruotes su komanda, tačiau aikštelėje likusiame sezone nepasirodė. Be jo „Bulls“ ekipa sugebėjo patekti į rytų konferencijos pusfinalį, kuriame nusileido 1-4 būsimiems čempionams „Heat“.

2013–2014 m. sezonas: sugrįžimas ir dar viena trauma 

Po ilgai laukto grįžimo sportininkas vėl patyrė traumą. Lapkričio 22 d., žaidžiant prieš Portlando „Trail Blazers“, D. Rose trūko dešinio kelio meniskas. Krepšininkas vėl buvo priverstas darytis operaciją. Šiame sezone per 10 rungtynių D. Rose vidutiniškai pelnydavo po 15,9 taško ir atlikdavo po 4,3 rezultatyvaus perdavimo per 31,1 minutę. Lapkričio 25 d. atletui buvo sėkmingai atlikta dešinio kelio menisko operacija.

2014–2015 sezonas: antrasis sugrįžimas 

Antrąkart po traumos grįžęs Rose jau sezono pradžioje patyrė dar vieną, tačiau šįkart nerimtą traumą. Rungtynėse su Klivlando „Cavaliers“ krepšininkas pasitempė kairės kojos čiurną, dėl kurios jis praleido keletą rungtynių.

Pasiekimai 
 2008 m. NBA NBA naujokų biržoje klubo Čikagos „Bulls“ pašauktas pirmuoju numeriu
 2009 m. buvo išrinktas į NBA Visų žvaigždžių savaitgalio naujokų ir antramečių rungtynes
 2009 m. laimėjo NBA Visų žvaigždžių savaitgalio įgūdžių rungtį
 2009 m. išrinktas į NBA pirmąją naujokų rinktinę
 2009 m. išrinktas NBA Metų naujoku
 2010–2011 m. naudingiausias NBA lygos žaidėjas
 2010, 2014 m. pasaulio krepšinio čempionatuose kartu su nacionaline JAV krepšinio rinktine iškovojo aukso medalius

Šaltiniai

Nuorodos 
 Oficiali Derrick Rose svetainė 
 Nba.com profilis

Rose, Derrick